section_heading: Sportska karijera
paragraph_text: Trčanjem se počeo baviti samostalno s nepunih 17 godina na rodnom otoku. U jesen 1991.g. počinje studirati ekonomiju u Splitu gdje se upisuje u Atletski klub "ASK" te počinje ozbiljno trenirati pod vodstvom prof. Mate Omazića. U proljeće 1993.g. osvaja svoje prve medalje na državnim prvenstvima - pojedinačno broncu i ekipno zlato u konkurenciji mlađih seniora na Državnom prvenstvu u krosu na 8 km u Medulinu. Nakon nekoliko godina uspješnih nastupa na srednjim i dugim prugama te polumaratonu, njegov prvi maraton na 42.195 m je bio u svibnju 1996.g. na Državnom prvenstvu u Sinju gdje uvjerljivo osvaja 1. mjesto s 2:30:56 što je tada bio vrlo respektabilan rezultat za prvi nastup u ovoj najtežoj atletskoj disciplini. U rujnu iste godine na svom drugom maratonu ostvaruje i drugu pobjedu i to na našem najstarijem i najpoznatijem maratonu - Plitvičkom maratonu. Njegovih 2:33:15 je do danas ostao nedostižan rezultat za sve hrvatske maratonce na ovoj teškoj i zahtjevnoj stazi. To je bio početak njegove uspješne maratonske karijere koja je tim značajnija kada se zna da je za maratone trenirao uglavnom sam na otoku gdje se nitko prije njega nije bavio altetikom, u sredini gdje je trčanje bio potpuno nepoznat sport i gdje se osim s napornim treninzima i brojnim odricanjima morao svakodnevno boriti i s nerazumijevanjem okoline. U svojoj dugoj karijeri uspješno je nastupao na nekim od najvećih svjetskih maratona kao što su: Boston Maraton, New York City Maraton, Berlin Maraton, Paris Maraton, Rotterdam Maraton, Vienna City Maraton, Honolulu Maraton, Los Angeles Maraton, Milano City Maraton, Firenze Marathon, itd. Hrvatska radiotelevizija je 2004. godine o njemu snimila film Maratonac, Janez Maroević - Moja životna priča, redatelja Petra Krelje.